SHBA: Presidenti Bush dhe demokratët nderojnë të rënët në luftë
Presidenti nderoi edhe ushtarët amerikanë që luftojnë në Irak, Afganistan e gjetkë
Në fjalën e tij në radio, Presidenti Bush u kujtoi amerikanëve se qëllimi i Ditës së të Rënëve është për të rikujtuar trimërinë e trupave amerikane të cilët dhanë jetën në krye të detyrës. Presidenti gjithashtu nderoi ushtarët amerikanë të cilët janë duke luftuar në Irak, Afganistan dhe vende të tjera. Në përgjigjen e partisë demokratike, kandidati për kongres, John Boçeri gjithashtu nderoi amerikanët në uniformë. Zoti Boçeri, i cili është senator në Senatin e shtetit të Ohajos, si dhe ushtarak me gradën major, pilot i avionit të tipit C-130 të forcave rezerviste ajrore, ka kryer misione fluturimi në Irak dhe Afganistan. Ai iu kundërvu administratës së Presidentit Bush dhe kandidatit republikan për president, Xhon Mekein, për politikat e ndjekura në Irak. John Boçeri gjithashtu kritikoi Presidenti Bush për kundërshtimin e paketës ligjore e cila garanton pagesë të plotë për universitetin për ata që shërbejnë në ushtrinë amerikane për 3 vjet. Senati e miratoi këtë ligj të enjten, me 75 vota pro dhe 22 kundër. Zoti Mekein, veteran i Luftës së Vietnamit, ishte duke zhvilluar të enjten fushatë elektorale. Ai e kundërshton ligjin, po ashtu dhe Pentagoni, me shqetësimin se duke mundësuar një përfitim të tillë pas vetëm tre vjetësh shërbimi ushtarak, kjo do të inkurajonte njerëzit të largoheshin nga ushtria pas vetëm një mandati. Në vend të kësaj, zoti Mekein dhe kolegët e tij republikanë propozuan rritjen e përfitimeve në kohëzgjatjen e shërbimit ushtarak të veteranëve. Demokratët në Senat e bllokuan këtë projektligj javën e kaluar. Ditën e të Rënëve, Presidenti Bush do të vendosë një kurorë me lule në Varrin e Ushtarit të Panjohur në Varrezat Kombëtare të Arlingtonit. Në fjalën e tij në radio, zoti Bush i ftoi të gjithë amerikanët që së bashku, në mbrëmjen e ditës së nesërme, të mbajnë një minutë zi në kujtim të tyre. //iç//